WHA เผย Q4 ผลงานพีคสุดของปี จ่อบันทึกยอดขายที่ดินอาลีบาบา หนุนทั้งปีเข้าเป้า 1.6 พันไร่
WHA เผย Q4 ผลงานพีคสุดของปี จ่อบันทึกยอดขายที่ดินอาลีบาบา หนุนทั้งปีเข้าเป้า 1.6 พันไร่
WHA เผย Q4 ผลงานพีคสุดของปี จ่อบันทึกยอดขายที่ดินอาลีบาบา หนุนทั้งปีเข้าเป้า 1.6 พันไร่
20 พ.ย. 2562

นายไกรลักขณ์ อัศวฉัตรโรจน์ ประธานเจ้าหน้าที่ฝ่ายการเงิน บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA เปิดเผยว่า ทิศทางผลประกอบการในช่วงไตรมาส 4/62 จะเป็นไตรมาสที่มีผลประกอบการที่ดีที่สุดของปีนี้ เนื่องจากจะมีการเซ็นสัญญากับลูกค้าโลจิสติกส์รายใหญ่หลายราย
ล่าสุด บริษัท อาลีบาบาแสดงความจำนงจะเข้าซื้อที่ดินและคลังสินค้า พื้นที่ 1.3 แสนตารางเมตร บริเวณถนนบางนา-ตราด คาดว่ากระบวนการซื้อขายจะแล้วเสร็จภายใน 60 วัน และจะรับรู้รายได้ทันทีมูลลค่าไม่ต่ำกว่า 3 พันล้านบาท นอกจากนี้ จะมีการเซ็นสัญญาขายพื้นที่ให้กับลูกค้าโลจิสติกส์รายใหญ่ราว 2-2.65 แสนตารางเมตร
ขณะที่บริษัทจะเน้นการทำการตลาดแบบพรีเมี่ยมมากขึ้นเพื่อเพิ่มอัตรากำไร (มาร์จิ้น) ประกอบกับยังมีจะมีการรับรู้รายได้จากการขายสินทรัพย์เข้ากองทรัสต์เพื่อการลงทุนในอสังหาริมทรัพย์และสิทธิการเช่าดับบลิวเอชเอ พรีเมี่ยม โกรท (WHART) มูลค่าไม่เกิน 4.88 พันล้านบาท
“ปีนี้เรายังคงมั่นใจว่าการขายที่ดินทั้งในประเทศและต่างประเทศรวมจะเป็นไปตามเป้าหมายที่วางไว้ 1.6 พันไร่ โดยปัจจุบันมีการขายที่ดินและอยู่ระหว่างรอเซ็นสัญญากว่า 1.2 พันไร่ โดยส่วนใหญ่เป็นลูกค้าจีน ญี่ปุ่น และไต้หวัน และในทุกๆธุรกิจมีการเติบโตอย่างต่อเนื่องจึงมั่นใจว่ารายได้ปีนี้จะเติบโตเข้าเป้าหมายที่วางไว้ 70%”นายไกรลักขณ์ กล่าว
ขณะที่รายได้จากธุรกิจสาธารณูปโภคที่เพิ่มขึ้นจากการปริมาณการขายและให้บริการน้ำตามความต้องการใช้น้ำของลูกค้านิคมอุตสาหกรรม และโรงไฟฟ้าใหม่ๆ ที่ดำเนินการอยู่ในนิคมอุตสาหกรรม ส่วนผลประกอบการจากโรงไฟฟ้าของบริษัททุกโครงการยังคงเติบโตอย่างต่อเนื่องเช่นกัน
อีกทั้งยังมีการขยายธุรกิจต่างประเทศ ล่าสุด เข้าซื้อน้ำประปาในเมืองฮานอยของเวียดนาม ปัจจุบันมีกำลังการผลิต 54.75 ล้านลูกบาศก์เมตร (ลบ.ม.) ต่อปี พร้อมกันนี้ยังมีแผนจะขยายกำลังผลิตอีก 50 ล้าน ลบ.ม./ปี และคาดว่าปีหน้าจะขยายกำลังการผลิต เพิ่มอีก 2 เฟส กำลังการผลิตเฟสละ 110 ล้านลบ.ม./ปี ทำให้คาดว่าปี 64 จะมีกำลังการผลิตรวมกว่า 330 ล้านลบ.ม./ปี การขยายกำลังการผลิตนั้นเติบโตตามความต้องการน้ำในเวียดนามที่ยังมีดีมานด์ในระดับสูง